OECD >Multilingual Summaries

Health at a Glance 2013

Summary in Slovak

Prehľad zdravotníctva 2013

Zhrnutie v slovenčine

Prehľad zdravotníctva 2013 prezentuje trendy a vplyvy na stav, služby a politiky v oblasti zdravotníctva v krajinách OECD a BRIICS. Aj keď indikátory, ako napríklad stredná dĺžka života alebo úmrtnosť novorodencov naznačujú celkové zlepšenie situácie, nerovnosť v bohatstve, vzdelávaní a v ostatných sociálnych ukazovateľoch má stále významný vplyv na zdravotný stav a prístup k zdravotníckym službám. Tieto nerovnosti v zdravotníctve možno vysvetliť rozdielmi v životných a pracovných podmienkach, ako aj rozdielmi, ktoré vidno v tu uvedených údajoch o životnom štýle týkajúcich sa zdravia (napr. fajčenie, konzumácia alkoholu v škodlivej miere, nedostatok fyzickej činnosti a obezita).

Výdavky na zdravotníctvo prepočítané na obyvateľa v pomere k HDP a najnovšie trendy sa medzi jednotlivými krajinami výrazne líšia. V rokoch 2000 až 2009 v celej OECD stúpli reálne výdavky na zdravotníctvo na obyvateľa v priemere o 4,1 % ročne, no v rokoch 2009/10 a 2010/11 sa tento rast spomalil na 0,2 %, pretože mnohé, hlavne európske krajiny znižovali výdavky v oblasti zdravotníctva s cieľom znížiť rozpočtový deficit a štátny dlh. V krajinách mimo Európy výdavky na zdravotníctvo naďalej rástli, aj keď v mnohých prípadoch pomalšie, napríklad v Kanade a Spojených štátoch.

Rôzne oblasti výdavkov boli postihnuté rôznymi spôsobmi: v rokoch 2010 a 2011 klesli výdavky na lieky a prevenciu o 1,7 %, zatiaľ čo výdavky na hospitalizáciu stúpli o 1,0 %.

Dĺžka života v krajinách OECD stúpa, no s ňou aj bremeno chronických ochorení

V roku 2011 prekročila stredná dĺžka života v krajinách OECD 80 rokov, čo predstavuje od roku 1970 predĺženie o desať rokov. Najdlhší život môžu v krajinách OECD očakávať tí, čo sa narodili vo Švajčiarsku, Japonsku a Taliansku.

V rámci krajín OECD je očakávaná dĺžka života žien o 5,5 roka dlhšia ako u mužov. U ľudí s najvyššou úrovňou vzdelania sa očakáva, že budú žiť o 6 rokov dlhšie ako tí, čo majú najnižšiu úroveň vzdelania.

Výskyt chronických ochorení, akými sú diabetes a demencia, je čoraz vyšší. V roku 2011 malo diabetes v krajinách OECD takmer 7 % ľudí vo veku 20 až 79 rokov, čo predstavuje viac ako 85 miliónov ľudí.

Vo väčšine krajín stúpol počet lekárov na obyvateľa, ale špecialistov je dvakrát viac ako všeobecných lekárov

Od roku 2000 stúpol počet lekárov vo väčšine krajín OECD v absolútnych číslach aj v prepočte na obyvateľa len s niekoľkými výnimkami. Prakticky žiadny rast počtu lekárov nebol pozorovaný v Estónsku a vo Francúzsku, pričom v Izraeli tento počet klesol.

V priemere boli v roku 2011 v krajinách OECD dvaja špecialisti na každého všeobecného lekára. Pomalý nárast alebo znižovanie počtu všeobecných lekárov zvyšuje obavy o prístup k základnej starostlivosti pre všetkých obyvateľov.

Kratšie hospitalizácie a nárast v používaní generických liekov pomáhajú znižovať náklady, no veľké rozdiely v medicínskej praxi naznačujú nadužívanie

Dĺžka hospitalizácie sa v krajinách OECD skrátila z 9,2 dňa v roku 2000 na 8,0 dňa v roku 2011.

Trhový podiel generických liekov sa v uplynulej dekáde v mnohých krajinách výrazne zvýšil. Generiká však stále predstavujú menej ako 25 % trhu v Luxembursku, Taliansku, Írsku, Švajčiarsku, Japonsku a Francúzsku v porovnaní s približne 75 % v Nemecku a Spojenom kráľovstve.

Veľké rozdiely v používaní rozličných diagnostických a chirurgických zákrokov nemožno vysvetliť rozdielmi v klinických potrebách. V roku 2011 napríklad cisárske rezy predstavovali v Mexiku a Turecku viac ako 45 % všetkých pôrodov, čo je trojnásobok podielu na Islande a v Holandsku. To naznačuje možné nadužívanie.

Kvalita akútnej starostlivosti a primárnej starostlivosti vo väčšine krajín stúpa, no mohla sa zlepšiť ešte viac

Pokrok v liečbe život ohrozujúcich stavov, akými sú napríklad srdcový infarkt, mŕtvica a rakovina, viedol k vyšším mieram prežitia vo väčšine krajín OECD. Úmrtnosť po hospitalizácii v rokoch 2001 až 2011 v priemere klesla o 30 % u srdcového infarktu a o takmer 25 % v prípade mŕtvice. Miera prežitia sa zlepšila u mnohých typov rakoviny vrátane rakoviny krčka maternice, rakoviny prsníka a rakoviny hrubého čreva.

Kvalita primárnej starostlivosti sa tiež zlepšuje vo väčšine krajín, čo dokazuje pokles predchádzateľných hospitalizácií u chronických ochorení ako napríklad astma alebo diabetes. Vo všetkých krajinách však existuje priestor na zlepšovanie primárnej starostlivosti s cieľom ešte viac znížiť hospitalizácie u týchto stavov.

Prakticky vo všetkých krajinách OECD sa dosiahlo univerzálne pokrytie zdravotnou starostlivosťou, no rozsah a stupeň pokrytia je rôzny

Všetky krajiny OECD majú univerzálne (alebo zdanlivo univerzálne) pokrytie základnou sadou zdravotníckych služieb a tovarov okrem Mexika a Spojených štátov. Po reformách v roku 2004 v Mexiku pokrytie populácie prudko narástlo na takmer 90 %. V Spojených štátoch, kde bolo v roku 2011 stále nepoistených 15 % obyvateľstva, zabezpečí od januára 2014 ďalší rast pokrytia zdravotným poistením zákon o cenovo dostupnej zdravotnej starostlivosti (Affordable Care Act).

Bremeno priamych platieb vytvára v niektorých krajinách prekážky v prístupe k zdravotnej starostlivosti. V priemere 20 % výdavkov v zdravotníctve platia priamo pacienti; od menej ako 10 % v Holandsku a vo Francúzsku až po vyše 35 % v Čile, Kórei a Mexiku.

Približne 19 % priamych zdravotníckych platieb v krajinách OECD bolo v roku 2011 za stomatologickú starostlivosť, ďalších 12 % predstavovali okuliare, načúvacie prístroje a iné terapeutické pomôcky.

U ľudí v nízkopríjmových kategóriách je vyššia miera nesplnených medicínskych a stomatologických potrieb ako u vyšších príjmových kategórií a taktiež aj nižšia návštevnosť lekára‑špecialistu alebo zubára.

Napriek neformálnej starostlivosti zvyšuje starnutie populácie dopyt po dlhodobej starostlivosti a vyvíja tlak na verejné výdavky

Predpokladaná doba dožitia u ľudí vo veku 65 rokov v krajinách OECD v roku 2011 naďalej rástla a dosiahla takmer 21 rokov u žien a 18 rokov u mužov. Väčšinu z týchto rokov však ľudia prežili s niektorým z chronických ochorení. Napríklad viac ako štvrtina ľudí vo veku 85 a viac rokov trpí demenciou.

V krajinách OECD viac ako 15 % ľudí vo veku vyššom ako 50 rokov poskytuje starostlivosť svojim odkázaným príbuzným alebo priateľom a väčšina takýchto neformálnych opatrovateľov sú ženy.

Verejné výdavky na dlhodobú starostlivosť narástli v rokoch 2005 až 2011 v krajinách OECD o 4,8 %, viac ako výdavky na zdravotníctvo.

Summary of
OECD (2013), Health at a Glance 2013, OECD Publishing.
http://dx/doi.org/10.1787/health_glance-2013-en

© OECD

Toto zhrnutie nie je úradným prekladom OECD.

Rozmnožovanie tohto zhrnutia je povolené iba za predpokladu, že bude uvedené autorské právo OECD a názov originálnej publikácie.

Viacjazyčné zhrnutia sú preloženými výňatkami z publikácií OECD, pôvodne uverejnených v anglickom a francúzskom jazyku.

K dispozícii sú bezplatne v on-line kníhkupectve OECD: www.oecd.org/bookshop

Viac informácií získate v Divízii autorských práv a prekladov OECD Riaditeľstva verejných záležitostí a komunikácie: rights@oecd.org, fax: +33 (0)1 45 24 99 30.

OECD Rights and Translation unit (PAC)
2 rue André-Pascal, 75116
Paris, France

Navštívte našu webovú lokalitu www.oecd.org/rights